หุ้นเอเชียแดงยกแผง หลังตลาดนิวยอร์กปิดลบผิดหวังผลงานหุ้นไอทีต่ำคาด
หุ้นเอเชียแดงยกแผง หลังตลาดนิวยอร์กปิดลบผิดหวังผลงานหุ้นไอทีต่ำคาด
31 ก.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเมื่อคืน ขณะที่ดัชนี Nasdaq ดิ่งลงแตะระดับต่ำสุดในรอบกว่า 3 สัปดาห์ โดยได้รับแรงกดดันจากการร่วงลงอย่างต่อเนื่องของหุ้นกลุ่มเทคโนโลยี โดยเฉพาะอย่างยิ่งหุ้นของบริษัทในกลุ่ม FAANG (เฟซบุ๊ก แอปเปิล อเมซอน เน็ตฟลิกซ์ และอัลฟาเบท ซึ่งเป็นบริษัทแม่ของกูเกิล) หลังจากบริษัทเทคโนโลยีรายใหญ่เปิดเผยผลประกอบการที่น่าผิดหวัง ซึ่งรวมถึงเฟซบุ๊กและทวิตเตอร์
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,472.12 จุด ลดลง 72.72 จุด, -0.32% ดัชนี SSE Composite ตลาดหุ้นจีนเปิดวันนี้ที่ 2,866.90 จุด ลดลง 2.15 จุด, -0.07% ดัชนี HSI ตลาดหุ้นฮ่องกงเปิดวันนี้ที่ 28,663.14 จุด ลดลง 69.99 จุด, -0.24% ดัชนี TAIEX ตลาดหุ้นไต้หวันเปิดวันนี้ที่ 10,997.73 จุด ลดลง 35.81 จุด, -0.32% ดัชนี KOSPI ตลาดหุ้นเกาหลีใต้เปิดวันนี้ที่ 2,292.23 จุด ลดลง 1.28 จุด, -0.06% ดัชนี FTSE STI ตลาดหุ้นสิงคโปร์เปิดวันนี้ที่ 3,284.40 จุด ลดลง 22.75 จุด, -0.69% ดัชนี FBMKLCI ตลาดหุ้นมาเลเซียเปิดวันนี้ที่ 1,768.23 จุด ลดลง 2.03 จุด, -0.11% ดัชนี PSE Composite ตลาดหุ้นฟิลิปปินส์เปิดวันนี้ที่ 7,730.09 จุด ลดลง 43.23 จุด, -0.56%
นอกจากนี้ ตลาดหุ้นเอเชียยังได้รับแรงกดดันจากภาคการผลิตและภาคบริการจีนที่ชะลอตัวลง โดยสำนักงานสถิติแห่งชาติจีน (NBS) รายงานในวันนี้ว่า ดัชนีผู้จัดการฝ่ายจัดซื้อ (PMI) ภาคการผลิตเดือนก.ค.อยู่ที่ระดับ 51.2 ลดลงจากระดับ 51.5 ในเดือนมิ.ย.
ขณะเดียวกัน ดัชนีผู้จัดการฝ่ายจัดซื้อ (PMI) ภาคบริการเดือนก.ค.อยู่ที่ระดับ 54.0 ลดลงจากระดับ 55.0 ในเดือนมิ.ย.